Wo dr Waggis gsi isch, isch's hoch zue und här gange; är hett an kaim Dorffescht derfe fähle, er hett gschnuurt und provoziert und isch kainere Schlägerey uss em Wäg gange. Wäge däm isch er au bewaffnet gsi, und zwar mit em  "Munifiesel", e Stierenärv wo gstreggt und treggnet worde-n-isch (e Mordswaffe, vor allem wemme no Drooht drum umme gwigglet hett). Mänggi Waggis hänn numme-n-e Knippel kaa, odr au e Knoche (und jetz wisset ir au worum me bis vor e paar Johr Waggis an dr Fasnacht gseeh het, wo-n-e Knoche ummegschlaift hänn; säll Traditioon isch fasch verschwunde, laidr, usser bi dr Herrefasnacht uffem Land, dert gsehsch säll no amigs). Fazit: dr Waggis isch e Schnuuri gsi, e Wyyberheld, e Stimmigsbombe, ammene guete Taag e  Charmeur abr au e fuule Sagg, aine wo dry ghaue hett und wo's nit immr ganz genau gnoo hett mit em Gsetz, dr hellscht isch er nit gsi, abr au yrgendnaime dure schlau, e Malefyzbueb und e Haimlifais  drzue  - domols wie hitte.